b'\n_START_ARTICLE_\nVeronika (Slovo od dekli\xc5\xa1tva)\n_START_SECTION_\nVsebina\n_START_PARAGRAPH_\nVeronika, vestna \xc5\xa1tudentka ekonomije, je \xc5\xbee zelo zgodaj ostala brez obeh star\xc5\xa1ev. O\xc4\x8de je zaradi svojih ilegalnih poslov odpotoval v tujino, mati mu je \xc4\x8dez nekaj \xc4\x8dasa sledila. Od dru\xc5\xbeine ji ostaneta le teta Anica in stric Lojze, s katerima Veronika rada pre\xc5\xbeivlja prosti \xc4\x8das._NEWLINE_Zaljubi se v \xc4\x8drnolasega in postavnega Milo\xc5\xa1a. Nih\xc4\x8de, niti Milo\xc5\xa1evi prijatelji, ne razumejo Veronikinega po\xc5\xbeelenja in ljubezni do fanta, ki je o\xc4\x8ditno ni vreden. Z Veronikine strani ljubezen preraste v obsesijo z Milo\xc5\xa1em in z njegovo prisotnostjo. Zami\xc5\xa1lja si zgodbe, katerih se boji, da bi se zgodile. Pretirano analiziranje vsake podrobnosti Veroniko privede do popolnega iz\xc4\x8drpanja._NEWLINE_V veliko pomo\xc4\x8d ji je sostanovalka v \xc5\xa1tudentskem domu in prijateljica Martina. Veroniko pretirana \xc5\xbeelja po Milo\xc5\xa1evi ljubezni privede do to\xc4\x8dke, da Milo\xc5\xa1a za vedno zapusti in ostane sama s svojimi strahovi. Martina Veroniko zaradi njenega stra\xc5\xa1ljivega vedenja odpelje k zdravniku, saj ji sama ne zna in ne zmore ve\xc4\x8d pomagati. Pod zdravni\xc5\xa1ko oskrbo Veronika pre\xc5\xbeivi kar nekaj \xc4\x8dasa in njeno zdravje se po\xc4\x8dasi izbolj\xc5\xa1uje, vendar \xc5\xa1e vedno misli na Milo\xc5\xa1a. I\xc5\xa1\xc4\x8de ga v vseh mo\xc5\xa1kih, ki jih sre\xc4\x8da. Ko ga najde v nekem Savu, ga \xc5\xbee ob prvem stisku rok pred vsemi poljubi. Savo naslednji dan odpotuje v Beograd in Veronika se ponovno zlomi. Martina pokli\xc4\x8de re\xc5\xa1evalce, da jo odpeljejo nazaj v bolni\xc5\xa1nico._NEWLINE_Nadaljevanje Veronikine krize je prikazano s fragmenti iz vsakdanjosti \xc5\xbeivljenja \xc5\xbeene in dru\xc5\xbeine. Fragmenti ponazarjajo ustaljenost, naveli\xc4\x8danost, borbo, hrepenenje, varnost, sre\xc4\x8do in konec koncev tudi ljubezen.\n_START_SECTION_\nKritike\n_START_PARAGRAPH_\nKratki roman Veronika je ljubezenski roman sodobne mlade generacije. Pripoveduje o ob\xc4\x8dutljivem in \xc4\x8dustvenem dekletu, ki zori v svojo \xc5\xbeivljenjsko zrelost s krizo ljubezenskega razo\xc4\x8daranja. Pripoved je uokvirjena s situacijami urbanega \xc5\xbeivljenja, s poudarjenim sporo\xc4\x8dilom o njegovem raz\xc4\x8dlove\xc4\x8devalnem hladu, kateremu pisateljica i\xc5\xa1\xc4\x8de nasprotje in re\xc5\xa1itev v prvinskem, vseobsegajo\xc4\x8dem \xc4\x8dustvovanju in so\xc4\x8dustvovanju. Veronika je \xc5\xa1tudentka, z bole\xc4\x8dimi dekli\xc5\xa1kimi do\xc5\xbeivetji in tenko\xc4\x8dutnim sprejemanjem sveta ozna\xc4\x8dena \xc5\xbeenska. Njena ljubezen je njeno bistvo in njena edina lastnost, od katere je odvisno njeno delovanje v pripovedi, predvsem pa njeno du\xc5\xa1evno stanje, ki se pod te\xc5\xbeo dvomov vase in v soljudi za\xc4\x8denja razkrajati ter preraste v hudo du\xc5\xa1evno stisko, iz katere se le po\xc4\x8dasi in kr\xc4\x8devito trga in se v \xc5\xbeelji po polnem \xc5\xbeivljenju vra\xc4\x8da med ljudi. Veronikine blodnje, ki zajemajo del osrednje pripovedi, obkro\xc5\xbea razumevanje in skrb pa tudi radovednost in brezbri\xc5\xbenost, pri \xc4\x8demer pisateljica z dobro opazovalno ostrino portretira tudi obrobne osebe v Veronikini zgodbi. Ker se osrednja pripoved fabulativno ne zapira v dokon\xc4\x8den izid Veronikine krize, temve\xc4\x8d jo le naka\xc5\xbee, pisateljica dopolni sporo\xc4\x8dilo njene zgodbe z nizom zaklju\xc4\x8dnih scen , lahko bi rekli fragmentov, iz vsakdanjosti \xc5\xbeivljenja \xc5\xbeene in dru\xc5\xbeine, kjer je povsod, v vsakem od teh fragmentov, zaznavna prisotnost Veronikinega \xc5\xbeivljenjskega problema \xe2\x80\x93 problema \xc5\xbeenskosti, ki je dozorela in se po svoje izoblikovala iz bole\xc4\x8de ob\xc4\x8dutenih dekli\xc5\xa1kih sanj. Snov in sporo\xc4\x8dilo, kakr\xc5\xa1no daje roman VERONIKA, je razmeroma redko zaslediti v sodobnem slovenskem pripovedni\xc5\xa1tvu, kot je tudi sicer redko zaslediti aktualne in \xc5\xbeivljenjske t\xc3\xa9me. Tako bo pripoved o Veroniki prav zaradi tega in tudi zaradi svoje neposredne in prisr\xc4\x8dne pripovedi pritegnila bralca, verjetno \xc5\xa1e posebej dekli\xc5\xa1ki svet. (Glu\xc5\xa1i\xc4\x8d, 1980)_NEWLINE_Roman so ocenili \xc5\xa1e Jo\xc5\xbee Snoj, Andrej Blatnik, Slavko Rupel, Aleksander Zorn, vendar bibliografski podatki o objavah manjkajo.'